भारतीय बल्लेबाज की इस पारी के बाद आस्ट्रेलिया की पारी में 90 रन बनाने वाली एलेक्स ब्लैकवेल ने हरमन को अपनी जर्सी भेंट की। हरमन ने बाद में ब्लैकवेल के साथ अपनी तस्वीर पोस्ट करते हुये उन्हें धन्यवाद भी दिया। चार्लाट एडवड्र्स ने भी भारतीय बल्लेबाज को बधाई दी। सहवाग ने हरमनप्रीत को बधाई देते हुये कहा आपने क्या पारी खेली। भारत के रनों में 60 फीसदी आपके थे। दीप्ति ने आपकी 100 रन बनाने में मदद की। आप सभी लड़कियों को फाइनल की ढेरों बधाई। श्रीलंका में खेल रहे भारतीय कप्तान विराट कोहली भी इस पारी से अभिभूत नजर आये। उन्होंने हरमनप्रीत के साथ साथ टीम की गेंदबाजों को उनके शानदार प्रदर्शन के लिये सराहा। भारतीय बल्लेबाज रोहित शर्मा, टीम के कोच रवि शास्त्री, ऑफ स्पिनर हरभजन सिंह के साथ साथ बॉलीवुड के सुपर स्टार अमिताभ बच्चन ने भी हरमनप्रीत की इस पारी की जमकर सराहना की। हरमनप्रीत की बहन हेमजीत ने तो उनकी इस पारी की तुलना सहवाग और विराट की पारियों से कर डाली। उनकी इस पारी के बाद उनके पंजाब के गृह नगर मोगा में जश्न का माहौल है। भारतीय समयानुसार कल रात मैच समाप्त होते ही मोगा में जश्न मनना शुरू हो गया और मिठाइयां बंटने लगीं। उनकी बहन ने कहा यदि हरमन की इस पारी की तुलना महान कपिल देव की पारी से की जाए तो यह उनके लिये बड़े सम्मान की बात है।